ลมหนาว (ภาพยนตร์)

ลมหนาว เป็นภาพยนตร์ไทยจาก นันทนาครภาพยนตร์ โดย ชรินทร์ นันทนาคร ซึ่งสร้างจากบทประพันธ์ของรพีพร หรือสุวัฒน์ วรดิลก นักเขียนชื่อดังกำกับการแสดงโดยพันคำ นักแสดงและผู้กำกับชื่อดัง ถ่ายทำด้วยฟิล์ม 16 มม. พากย์สด (ในฉากเพลงถ่ายทำด้วยฟิล์ม 35 มม. เสียงในฟิล์ม) ออกฉายครั้งแรกเมื่อวันที่ 19 มีนาคม พ.ศ. 2509 ที่ศาลาเฉลิมกรุง นำแสดงโดยมิตร ชัยบัญชา เพชรา เชาวราษฎร์ และผลงานการแสดงเรื่องแรกของ อรัญญา นามวงศ์ รองนางสาวไทยประจำปี พ.ศ. 2507 ในฐานะนักแสดงรับเชิญ

ภาพยนตร์เรื่องลมหนาวได้รับพระมหากรุณาธิคุณอย่างหาที่สุดมิได้จากพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ได้พระราชทานเพลงพระราชนิพนธ์ถึง 9 เพลงมาประกอบภาพยนตร์เรื่องนี้โดยมีเพลงพระราชนิพนธ์ลมหนาว เป็นเพลงเอกนอกจากนี้ยังมีเพลงใหม่ที่ได้นำมาประกอบภาพยนตร์เรื่องนี้คือเพลงสดุดีมหาราชา จากปลายปากกาของครูชาลี อินทรวิจิตร ครูสุรัฐ พุกกะเวส และครูสมาน กาญจนะผลิน ซึ่งกลายเป็นเพลงที่ใช้ขับร้องถวายพระพรในโอกาสเฉลิมพระชนมพรรษาตลอดรัชสมัย

ในปัจจุบัน ภาพยนตร์เรื่อง ลมหนาว ไม่ปรากฏว่ามีฟิล์มต้นฉบับหรือกากฟิล์มหลงเหลืออยู่แล้ว โดยหลักฐานที่ยังคงเหลือ ได้แก่ ฟิล์มภาพยนตร์ขนาด 35 มม. ซึ่งใช้ถ่ายทำฉากเพลงสรรเสริญพระบารมี และเพลงพระราชนิพนธ์ลมหนาว ทั้งนี้ หอภาพยนตร์ (องค์การมหาชน) ได้รับฟิล์ม 35 มม. ต้นฉบับดังกล่าวจากแล็บ Rank Film ประเทศอังกฤษ เพื่อนำมาสแกนและบูรณะจนอยู่ในสภาพสมบูรณ์ นอกจากนี้ ยังมีฟิล์มภาพยนตร์ข่าวขาวดำ 16 มม. ความยาวประมาณ 13 นาที ซึ่งบันทึกภาพเบื้องหลังการถ่ายทำภาพยนตร์เรื่องนี้ไว้ด้วย

 นักแสดง 
 มิตร ชัยบัญชา 
 เพชรา เชาวราษฎร์
 ส.อาสนจินดา
 ทักษิณ แจ่มผล
 ดอกดิน กัญญามาลย์
 อดุลย์ ดุลยรัตน์
 มาลี เวชประเสริฐ
 ชูศรี มีสมมนต์
 ปรียา รุ่งเรือง
 ล้อต๊อก
 ชรินทร์ นันทนาคร
 อรัญญา นามวงศ์
 เสน่ห์ โกมารชุน

 อ้างอิง 

 แหล่งข้อมูลอื่น 

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2509
หมวดหมู่:ภาพยนตร์ที่กำกับโดย พันคำ
หมวดหมู่:ภาพยนตร์เพลงไทย
หมวดหมู่:ภาพยนตร์ไทยในคริสต์ทศวรรษ 1960
หมวดหมู่:ภาพยนตร์ภาษาไทยในคริสต์ทศวรรษ 1960
หมวดหมู่:ภาพยนตร์ที่ถ่ายทำใน 16 มม.